CELEX: 32019D1276
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1276, kuriuo panaikinamas Komisijos įgyvendinimo sprendimas 2012/627/ES dėl Australijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/17
               
            
         KOMISIJOS ĮGYVENDINIMO SPRENDIMAS (ES) 2019/1276
         2019 m. liepos 29 d.
         kuriuo panaikinamas Komisijos įgyvendinimo sprendimas 2012/627/ES dėl Australijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), visų pirma į jo 5 straipsnio 6 dalį,
         kadangi:
         
                     (1)
                  
                  
                     pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, kuriuo nustatoma, kad pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus reikalavimus, kurie yra lygiaverčiai tame reglamente nustatytiems reikalavimams ir kurių laikymasis ir taikymas toje trečiojoje valstybėje yra veiksmingai prižiūrimi. Teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
                  
               
                     (2)
                  
                  
                     2012 m. spalio 5 d. Komisija priėmė Įgyvendinimo sprendimą 2012/627/ES (2), kuriame konstatuota, kad tos trys sąlygos yra tenkinamos, ir pripažinta, kad Australijos KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
                  
               
                     (3)
                  
                  
                     Australijos teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Europos Parlamento ir Tarybos reglamentu (ES) Nr. 462/2013 (3) Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles;
                  
               
                     (4)
                  
                  
                     remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
                  
               
                     (5)
                  
                  
                     šiomis aplinkybėmis 2017 m. liepos 13 d. Komisija paprašė Europos vertybinių popierių ir rinkų institucijos (ESMA) pateikti rekomendaciją dėl to, ar, inter alia, Australijos teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
                  
               
                     (6)
                  
                  
                     2017 m. lapkričio 17 d. paskelbtoje techninėje rekomendacijoje ESMA padarė išvadą, kad Australijos teisės ir priežiūros sistema neapima pakankamų nuostatų, kurios galėtų atitikti Reglamentu (ES) Nr. 462/2013 nustatytų papildomų reikalavimų tikslus;
                  
               
                     (7)
                  
                  
                     į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingų perspektyvoms. Pagal Australijos teisės ir priežiūros sistemą reitingų perspektyvos nėra aiškiai pripažįstamos, tačiau Australijos vertybinių popierių ir investicijų komisija laiko, kad konsultacijų dėl finansinių produktų apibrėžtis apima reitingų perspektyvas ir todėl joms taikomi tie patys reikalavimai kaip kredito reitingams;
                  
               
                     (8)
                  
                  
                     siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Pagal Australijos teisės ir priežiūros sistemą reikalaujama, kad KRA nustatytų tinkamas interesų konfliktų, kurių kyla agentūrai vykdant veiklą, valdymo procedūras. Tačiau joje nėra aiškiai aptariami su akcininkais susiję interesų konfliktai. Taigi, nėra nustatyta panašių reikalavimų drausti KRA suteikti kredito reitingą subjektui, kuris turi daugiau kaip 10 proc. tos agentūros akcijų, arba teikti konsultacines arba patariamąsias paslaugas subjektui, kuris turi daugiau kaip 5 proc. jos akcijų;
                  
               
                     (9)
                  
                  
                     Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Pagal Australijos teisės ir priežiūros sistemą nustatyta išsamių reikalavimų, susijusių su veiksmais, kurių KRA turi imtis, kad apsaugotų konfidencialią informaciją apie emitentus, kuria ji disponuoja. Taigi, veikia patikima apsaugos nuo piktnaudžiavimo konfidencialia informacija sistema;
                  
               
                     (10)
                  
                  
                     Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Australijos teisės ir priežiūros sistemą nenustatyta jokio aiškaus reikalavimo, kad prieš paskelbdama kredito reitingą KRA turėtų apie tą reitingą informuoti reitinguojamą subjektą. Tačiau, remiantis Australijos teisės ir priežiūros sistema, KRA reitinguojamą subjektą turėtų informuoti tik kai „įmanoma ir tinkama“, be to, nėra nustatyta minimalaus laikotarpio atsakymui pateikti;
                  
               
                     (11)
                  
                  
                     Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Pagal Australijos teisės ir priežiūros sistemą reikalaujama, kad apie metodų pakeitimus būtų informuojami reitinguojami subjektai, kuriems tie pakeitimai turi įtakos. Tačiau nėra reikalaujama, kad prieš atlikdama esminį metodo pakeitimą KRA konsultuotųsi su rinkos dalyviais, informuotų priežiūros instituciją arba savo interneto svetainėje atskleistų informaciją apie nustatytas reitingavimo metodų klaidas;
                  
               
                     (12)
                  
                  
                     Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Nors pagal Australijos teisės ir priežiūros sistemą reikalaujama, kad KRA atskleistų informaciją, ar kredito reitingo buvo prašoma ir ar reitinguojamas subjektas dalyvavo nustatant kredito reitingą, taip pat kad pateiktų informaciją apie kredito reitingų apribojimus, tačiau nėra reikalaujama viešai pateikti tokių gairių dėl metodo, pagal kurį nustatytas kredito reitingas;
                  
               
                     (13)
                  
                  
                     siekiant KRA sektoriuje stiprinti konkurenciją ir mažinti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal Australijos teisės ir priežiūros sistemą reikalaujama, kad KRA, išskyrus mažas agentūras, viešai atskleistų informaciją apie pajamų srautus, taip pat teiktų tam tikrą informaciją priežiūros institucijai metinėje ataskaitoje. Be to, nėra reikalaujama, kad KRA viešai atskleistų preliminarius reitingus ir priežiūros institucijai teiktų informaciją apie savo mokesčių sąrašus ar klientams taikomus mokesčius. Taip pat nėra reikalaujama, kad klientams taikomi mokesčiai būtų grindžiami išlaidomis ir nediskriminaciniai;
                  
               
                     (14)
                  
                  
                     atsižvelgiant į išnagrinėtus veiksnius, Australijos KRA teisės ir priežiūros sistema tenkina ne visas Reglamento (EB) Nr. 1060/2009 5 straipsnio 6 dalies antroje pastraipoje nustatytas lygiavertiškumo sąlygas. Todėl jos negalima laikyti lygiaverte tuo reglamentu nustatytai teisės ir priežiūros sistemai;
                  
               
                     (15)
                  
                  
                     todėl Įgyvendinimo sprendimą 2012/627/ES reikėtų panaikinti;
                  
               
                     (16)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas 2012/627/ES panaikinamas.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 302, 2009 11 17, p. 1.
         
         
            (2)  2012 m. spalio 5 d. Komisijos įgyvendinimo sprendimas 2012/627/ES dėl Australijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 274, 2012 10 9, p. 30).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).